金吾
作者：王禹偁
朝代：宋

paragraphs: 金吾河朔人，事郡在賤列。
攀附周世宗，龍飛起魚鱉。
委質向聖朝，積功取旄鉞。
所在肆貪殘，乘時恃勳伐。
皇家平金陵，九江聚遺孽。
彌年城乃陷，不使鷄犬活。
老小數千人，一怒盡流血。
三惑無不具，五福何嘗缺。
晚年得執金，富貴居朝闕。
娛樂有清商，康强無白髮。
享年六十九，固不爲夭折。
考終北牖下，手足全啟發。
子孫十數人，解珮就衰絰。
贈典頗優崇，視朝爲之輟。
哀榮既如是，報應何足說。
責簿李廣死，賜劍武安滅。
僥倖過古人，况無大功烈。
福善與禍淫，斯言僅虛設。
吁嗟爲儒者，寒餓守名節。
五十朝大夫，龍鍾頭似雪。
無故不殺羊，禮文安可越。
何况賓祀間，貧苦無羊殺。